b'\n_START_ARTICLE_\nSodno tolma\xc4\x8denje\n_START_PARAGRAPH_\nSodno tolma\xc4\x8denje je oblika tolma\xc4\x8denja, ki ga izvaja sodno zaprise\xc5\xbeeni tolma\xc4\x8d. Razlika med sodnim prevajanjem in sodnim tolma\xc4\x8denjem je v tem, da gre pri sodnem prevajanju za pisno prevajanje besedil, sodno tolma\xc4\x8denje pa je ustno prevajanje (tolma\xc4\x8denje) govora. Delo zaprise\xc5\xbeenega sodnega tolma\xc4\x8da obsega prevajanje ob\xc4\x8dutljivih pravnih listin (pogodb, pravnih aktov, zakonov, potrdil, pooblastil ipd.), ki morajo ob prevodu prenesti tudi pravno veljavo. Tu govorimo o sodno overjenem prevodu besedil. Druga storitev pa je tolma\xc4\x8denje pri sklepanju pogodb ali izvr\xc5\xa1evanju upravnih postopkov pred pristojnimi organi, kjer v postopku sodeluje ena ali ve\xc4\x8d tujih strank, ki si izmenjujeta podatke s pomo\xc4\x8djo tolma\xc4\x8da. Sodni prevajalci kazensko odgovarjajo za vsebino prevedenih dokumentov, saj napa\xc4\x8den prevod ali pa le napa\xc4\x8dno razumevanje vsebine dokumenta lahko povzro\xc4\x8di veliko \xc5\xa1kodo. Na zahtevo sodi\xc5\xa1\xc4\x8da delo sodno zaprise\xc5\xbeenega prevajalca zajema tolma\xc4\x8denje, torej ustno prevajanje na narokih oziroma pisno prevajanje uradnih listin.\n_START_SECTION_\nPolo\xc5\xbeaj sodnih tolma\xc4\x8dev\n_START_PARAGRAPH_\nPodobno kot zakonodaja \xc5\xa1tevilnih tujih dr\xc5\xbeav tudi slovenski zakon o sodi\xc5\xa1\xc4\x8dih ureja polo\xc5\xbeaj, pravice in dol\xc5\xbenosti skupine oseb, ki niso niti izvoljeni oziroma imenovani sodniki niti niso kot sodno osebje v delovnem razmerju pri sodi\xc5\xa1\xc4\x8du, pa vendar je njihova vloga pri izvajanju sodne oblasti tako pomembna, da jim je na podlagi navedenega zakona podeljen poseben status. V to skupino sodijo poleg sodnih izvedencev in sodnih cenilcev tudi sodni tolma\xc4\x8di. Ta navedeni zakon opredeljuje kot osebe, imenovane za neomejeni \xc4\x8das s pravico in z dol\xc5\xbenostjo, da na zahtevo sodi\xc5\xa1\xc4\x8da tolma\xc4\x8dijo na narekih oziroma prevajajo listine._NEWLINE_Sodne tolma\xc4\x8de imenuje minister za pravosodje izmed oseb, ki izpolnjujejo z zakonom o sodi\xc5\xa1\xc4\x8dih dolo\xc4\x8dene pogoje. Oseba, imenovana za sodnega tolma\xc4\x8da, lahko za\xc4\x8dne opravljati delo sodnega tolma\xc4\x8da po tem, ko prise\xc5\xbee pred ministrom za pravosodje. Podro\xc4\x8dja dela, na katerih se lahko oseba, imenovana za sodnega tolma\xc4\x8da, sklicuje na to svojo lastnost, so z zakonom (85. \xc4\x8clen navedenega zakona, Uradni list RS, \xc5\xa1t. 29/00) omejena na sodne in upravne postopke oziroma na naro\xc4\x8dila strank v teh postopkih. Za druga podro\xc4\x8dja delovanja mora imeti sodni tolma\xc4\x8d dovoljenje predsednika okro\xc5\xbenega sodi\xc5\xa1\xc4\x8da.\n_START_SECTION_\nZnanja in posebnosti dela sodnega tolma\xc4\x8da\n_START_PARAGRAPH_\nZa delo sodnega tolma\xc4\x8da ni nujno samo obvladovanje maternega in tujega jezika, ampak tudi poznavanje predvsem kazenskega in civilnega prava Republike Slovenije in ustrezne zakonodaje dr\xc5\xbeave, katere uradni jezik obvlada, ter seveda \xc5\xa1iroko poznavanje pravne terminologije v obeh jezikih. Poleg tega je treba obvladati terminologijo z drugih podro\xc4\x8dij, kot so medicina, tehnologija in druga, saj se tolma\xc4\x8di tudi sodnim cenilcem in izvedencem za razli\xc4\x8dne stroke. Na teko\xc4\x8dem morajo biti \xc5\xa1e z dogajanjem po svetu._NEWLINE_Posebnost sodnega tolma\xc4\x8da je, da mora obvladati strokovni in tehni\xc4\x8dni jezik, nare\xc4\x8dje, \xc5\xa1ifrirani jezik ali pa uli\xc4\x8dni sleng. Poleg tega je, druga\xc4\x8de kot pri drugih prevajalcih in tolma\xc4\x8dih, za sodi\xc5\xa1\xc4\x8de za\xc5\xbeeleno, da obvlada \xc4\x8dim ve\xc4\x8d jezikov._NEWLINE_Pri tolma\xc4\x8denju v sodni dvorani je treba upo\xc5\xa1tevati, da se prevaja v obe smeri. Torej pravilo, ki velja za konferen\xc4\x8dne tolma\xc4\x8de, in sicer, da prevajajo samo v eno smer, tu ne velja. Tolma\xc4\x8d mora biti pozoren na vse, kar daje sodnik v zapisnik. Takrat lahko v mislih preveri, ali je vse pravilno tolma\xc4\x8dil, in lahko zaprosi za pripombe.'